İmaye, Yaltadaki «Hizb ut-Tahrir davasınıñ» ükmüni şikâyet etecek
12 noyabr 2019, 14:26
Advokatlar, Rusiye mahkemesiniñ Yaltadaki «Hizb ut-Tahrir davasınıñ» mabüslerine çıqarğan ükmüni şikâyet etecek. Bu aqta Arsen Cepparovnıñ advokatı Ayder Azamatov Qırım.Aqiqat mühbirine bildirdi.
«Elbette, bugünki ükümge razı degilmiz, onı qanunsız ve sebepsiz dep sayamız. Esnasta bu davadaki bir sıra bozuvlar tapıldı. Bugünden başlap istinaf şikâyetini bermek içün bir ayımız bar, ükümniñ tolu metnini alacaqmız. Mahkeme üküm çıqarğanda nege esaslanğanını, angi delillerge emiyet bergenini, angilerine qulaq asmağanını baqıp, şikâyet arizasını azırlaycaqmız», – dep tarif etti Azamatov.